孟君復贈王侯元俞詩兩皆英妙神奇次韻
作者：方回
朝代：宋

paragraphs: 孟侯與王侯，妙年俱作州。
窮窮鬼揄我，汝堪並英游。
汝無曲逆計，汝無裨諶謀。
汝乃蹄涔水，可配江河流。
倉卒不能答，吐舌瞠雙眸。
二侯不自貴，屑與耄叟儔。
歌豈有檀板，舞亦無珠韝。
磨玉藉沙石，以故交情綢。
蓋公曹參舍，甪里張良求。
綠鬢間白髪，一獻還一酬。
俗態動枘鑿，對面風馬牛。
二侯不我棄，庶哉企前脩。